Ես ու Վարուժն իրար նայեցինք, երկու քայլ հետ գնացինք, ես առաջարկեցի 15 օր պայմանավորվել։ Այդպես էլ որոշեցինք։ Իսկ ԶԼՄ-ներն իրենք պետք է որոշեին ինչքան մնալ տարածքում՝ շուրջօրյա, թե մի քանի ժամ։ Մենք ապահովելու էինք նրանց անվտանգությունը և մնալու տեղը։ Համաձայնվեցին։ Մենք, իհարկե, կասկածում էինք, որ նրանք ազնիվ կգտնվեն և կկատարեն իրենց խոստումը, սակայն նաև չէինք ցանկանում բարձրաստիճան ոստիկաններին պահել։ Դա մեզ պետք չէր։ Մյուս կողմից էլ, ԶԼՄ-ների գոնե մեկ-երկու ժամվա ներկայությունը գնդի տարածքում կճեղքեր տեղեկատվական շրջափակումը և Հայաստանի, և միջազգային հանրության համար։ 24-ի առավոտյան մենք երկու շարքային ոստիկաններին բաց թողեցինք։ Գեներալ Վարդան Եղիազարյանին ու գնդապետ Օսիպյանին թողեցինք միայն այն պահին, երբ լրատվական միջոցներն արդեն մեր տարածքում էին։